Pemuda sokong peralihan kuasa
Malaysiakini.com
Jul 10, 2008
Abdul Rahim Sabri 

Pergerakan Pemuda Umno Malaysia menyokong penuh proses peralihan kuasa dari Perdana Menteri, Datuk Seri Abdullah Ahmad Badawi kepada Timbalan Perdana Menteri, Datuk Seri Najib Tun Razak pada Jun atau pertengahan 2010.

hishammuddin hussein 03Ketuanya, Datuk Seri Hishammuddin Hussein berkata, ia turut mendapat reaksi yang amat baik dari ketua-ketua bahagian yang menghadiri taklimat khas dengan perdana menteri di Pusat Dagangan Dunia Putra (PWTC) hari ini.

Selepas taklimat tersebut, Abdullah mengumumkan beliau akan menyerah kuasa kepada Najib pada Jun atau pertengahan tahun 2010. Sebelum itu, beliau mempengerusikan mesyuarat Majlis Tertinggi (MT) Umno.

Hishammuddin berkata, keputusan peralihan kuasa itu berjalan lancar dan dibuat bersama Abdullah dan Najib.

"Ia adalah  permintaan dari Datuk Seri Najib (peralihan kuasa dibuat) pada masa dan keadaan yang munasabah dan diterima umum," katanya sambil menambah, peralihan yang lancar adalah sesuatu yang dituntut oleh akar umbi.

"Dan hari ini perdana menteri membuat keputusan untuk kepastian akar umbi, bagaimana kita harus membawa Umno tanpa tersasar, iaitu memperkasakan semula parti dan mendekati rakyat untuk pilihanraya akan datang. Kita harus bekerja keras  untuk memenangi hati rakyat," tambahnya.

Petanda baik

Sehubungan itu, katanya, Pemuda Umno menyifatkannya sebagai satu petanda baik dan mencerminkan kebijaksanaan kepimpinan parti hari ini.

khairy jamaluddinSementara itu, Naib Ketua Pemuda Umno, Khairy Jamaluddin gembira kerana pelan peralihan kuasa berjalan dengan lancar demi mengukuhkan parti kita.

Beliau yang juga ahli Parlimen Rembau berpendapat, peralihan kuasa yang diumumkan hari ini akan dapat meredakan politik tanahair supaya parti lebih stabil dan kukuh.

Ia juga, katanya, dapat mengelak pihak pembangkang daripada mengambil kesempatan daripada ketidaktentuan politik negara.

"Umno sentiasa ada tradisi baik dalam hal ini, di mana kita memberi satu gambaran yang jelas tentang masa depan kita dan juga peralihan kuasa yang tersusun.

"Sebagai ahli parti, dan juga selaku anggota keluarga, kita mengalu-alukan keputusan tersebut kerana amat penting kepada parti," kata Khairy yang juga menantu perdana menteri.

Tradisi parti

Ditanya sama ada beliau merasa sedih dengan peralihan kuasa tersebut, Khairy berkata:

"Tidak, kerana ia adalah sebahagian daripada tradisi parti. Tiada apa yang hendak disedihkan atau kecewa kerana perdana menteri sendiri sentiasa bercakap tentang pemimpin muda dan peremajaan (parti).

"Saya fikir ini adalah sumbangan beliau untuk memperkukuhkan kedudukan parti."

Sementara itu, Ketua Pemuda Umno Kepala Batas, Datuk Ahmad Darus berkata, ketua-ketua bahagian bersetuju dengan peralihan kuasa kerana ia tidak dibuat secara tergesa-gesa.

"Peralihan tidak dibuat tergesa-gesa untuk memastikan parti terus kukuh dan menguasai pilihanraya akan datang," katanya.

Menurutnya, peralihan dan perubahan pemimpin adalah suatu hakikat yang harus diterima oleh ahli-ahli Umno.

Copyright © 1999-2007 Mkini Dotcom Sdn. Bhd.
Source : http://www.malaysiakini.com/news/85936